**6.1 การบริหารความเสี่ยง**

การประปาส่วนภูมิภาค (กปภ.) ให้ความสำคัญกับการบริหารความเสี่ยงและควบคุมภายใน การบริหารความต่อเนื่องทางธุรกิจ เพื่อเป็นกลไกที่สำคัญในการผลักดันการดำเนินงานขององค์กรให้บรรลุเป้าหมาย สามารถสร้างมูลค่าเพิ่มและพัฒนาอย่างยั่งยืน ซึ่งสอดคล้องตามแนวปฏิบัติที่ดีของมาตรฐานสากล COSO ERM 2017: Enterprise Risk Management Integrating with Strategy and Performance รวมถึงแนวทางปฏิบัติของกระทรวงการคลัง เพื่อให้กระบวนการบริหารความเสี่ยงมีประสิทธิภาพ ครอบคลุมทุกมิติของการดำเนินงาน สามารถตอบสนองต่อความท้าทายในสภาพแวดล้อมที่เปลี่ยนแปลงได้อย่างเหมาะสม

ปี 2567 กปภ. มีการปรับปรุงโครงสร้างการบริหารความเสี่ยง เพื่อบูรณาการเรื่องการกำกับดูแลกิจการที่ดี การบริหารความเสี่ยงและการควบคุมภายใน รวมทั้งดำเนินการภายใต้ขอบเขตของกฎหมาย ระเบียบ ข้อบังคับ สังคมและจริยธรรมของการประปาส่วนภูมิภาค โดยแต่งตั้งคณะอนุกรรมการและคณะกรรมการโดยเฉพาะเรื่องการกำกับกิจการที่ดี การบริหารความเสี่ยง การปฏิบัติตามกฎระเบียบ การบริหารผู้มีส่วนได้ส่วนเสีย และความรับผิดชอบต่อสังคม ถ่ายทอดลงสู่คณะทำงาน GRC ระดับสายงาน และระดับหน่วยงาน มีการนำนโยบาย Governance , Risk Management and Compliance (GRC) ไปสู่การปฏิบัติอย่างเป็นรูปธรรม และ มีคู่มือปฏิบัติเกี่ยวกับการบริหารความเสี่ยงและควบคุมภายใน ประจำปี 2567 พร้อมนำเทคโนโลยีดิจิทัลสนับสนุนการดำเนินงาน ซึ่งมีการติดตามความก้าวหน้ากิจกรรมการควบคุม แผนจัดการความเสี่ยง การบริหารความต่อเนื่องทางธุรกิจ รายงานผลการดำเนินงานต่อคณะอนุกรรมการ คณะกรรมการ กปภ. อย่างน้อย รายไตรมาส กรณีผลการบริหารความเสี่ยงไม่เป็นไปตามเป้าหมาย มีการทบทวนกระบวนการและปรับเปลี่ยนแผนงาน เพื่อสร้างความมั่นใจว่าจะสามารถบรรลุเป้าหมายขององค์กร

**ความเสี่ยงที่มีนัยสำคัญที่อาจส่งผลกระทบต่อการดำเนินงาน และผู้บริหาร กปภ. กำหนดมาตรการจัดการความเสี่ยง ดังนี้**

**• ความเสี่ยงเกี่ยวกับปริมาณจำหน่ายน้ำ และคุณภาพน้ำประปา**

ปรากฎการณ์ “เอลนีโญ” และ “ลานีญา” ทำให้เกิดเกิดภัยพิบัติต่างๆ ภัยแล้ง และน้ำท่วม กระทบต่อ สภาวะแวดล้อมที่เปลี่ยนแปลงไป ส่งผลกระทบทางตรงและทางอ้อมกับหน่วยงานในด้านแหล่งน้ำดิบ ปริมาณน้ำดิบ คุณภาพน้ำดิบที่นำมาผลิตน้ำประปา และข้อจำกัดด้านไม่มีแหล่งน้ำดิบที่ใช้ในการผลิตเป็นของตนเอง ทำให้บางช่วงเวลาประสบปัญหาด้านปริมาณน้ำจำหน่าย จึงต้องบริหารจัดการปริมาณน้ำให้เหมาะสมกับความต้องการใช้น้ำของประชาชน กำหนดการจัดการความเสี่ยงโดยการจัดหาแหล่งน้ำดิบสำรอง การจัดซื้อน้ำดิบในภาวะขาดแคลน การก่อสร้างพัฒนาและปรับปรุงแหล่งน้ำ ด้านคุณภาพน้ำประปามีการจัดการน้ำสะอาด Water Safety Plan : WSP และเฝ้าระวังคุณภาพน้ำประปา เพื่อความปลอดภัยของผู้บริโภค ทั้งนี้ กปภ. มีความตระหนักและให้ความสำคัญในภารกิจหลักโดยมีแผนรองรับอุบัติการณ์เพื่อดำเนินธุรกิจอย่างต่อเนื่อง ซึ่ง กปภ.สาขา กปภ.เขต และสำนักงานใหญ่ ดำเนินการแผนตอบโต้สถานการณ์ฉุกเฉิน (ERP) แผนบริหารความต่อเนื่องทางธุรกิจ (BCP) และฝึกซ้อมแผนประจำทุกปี กรณีที่เกิดเหตุการณ์ภัยพิบัติน้ำท่วมในปี 2567 กปภ.สาขาที่ประสบเหตุการณ์และ

ไม่สามารถรับมือได้ตามแผนงาน ให้ดำเนินการทบทวนและปรับปรุงแผน พร้อมถอดบทเรียนของเหตุการณ์ ภัยน้ำท่วม และมาตรการช่วยเหลือประประชาชนที่ได้รับผลกระทบ เพื่อลดความกังวลของประชาชน และ ลดผลกระทบจากความรุนแรงของเหตุการณ์

**• ความเสี่ยงเกี่ยวกับการบริหารจัดการกำไรจากการดำเนินงาน (EBIDA)**

ด้วยภารกิจสำคัญของ กปภ. ในการจัดหาให้ได้มาซึ่งน้ำดิบในการผลิต จัดส่ง และจำหน่ายน้ำประปาให้กับประชาชน ทำให้เกิดค่าใช้จ่ายในการลงทุน และการดำเนินงานมีแนวโน้มที่สูงขึ้นอย่างต่อเนื่อง การบริหาร ความเสี่ยง เพื่อสนับสนุนให้เกิดการสร้างมูลค่าเพิ่ม และลดต้นทุนค่าใช้จ่ายต่างๆขององค์กร โดยดำเนินการโครงการระบบผลิตไฟฟ้าจากโซล่าร์เซลล์ (Solar Rooftop) โครงการจ้างผลิตน้ำประปาปทุมธานี -รังสิต แทน การซื้อน้ำประปาจากโครงการเอกชนในพื้นที่ปทุมธานี-รังสิต โครงการ กปภ.สาขาที่ 235 PWA Plus Life โครงการพัฒนาเครื่องฟังเสียงท่อรั่วแบบพกพา โครงการจำหน่ายน้ำประปาในพื้นที่อุตสาหกรรม ซึ่งการดำเนินโครงการต่างๆ นั้น ทำให้เพิ่มรายได้ และลดค่าใช้จ่ายต่างๆ ส่งผลทำให้กำไรจากการดำเนินงาน (EBIDA) เพิ่มขึ้น

**• ความเสี่ยงเกี่ยวกับการไม่ปฏิบัติตามกฎระเบียบด้านการรับ-จ่ายเงิน**

การบริหารความเสี่ยงภายใต้การปฏิบัติตามกฎหมาย ระเบียบ ข้อบังคับที่เกี่ยวข้อง และกำกับดูแลที่ดี ดำเนินการมีการพัฒนาปรับปรุงระบบรับ-จ่ายเงินทางอิเล็กทรอนิกส์ ประกอบด้วย ทบทวนด้านกฎระเบียบ แนวทางปฏิบัติ และกระบวนการทำงานของรัฐวิสาหกิจ เพื่อเป็นการลดความเสี่ยงในการรับ-จ่าย เงินสด เพิ่มช่องทางการรับ-จ่ายเงินทางอิเล็กทรอนิกส์ให้สอดคล้องกับสถานการณ์ปัจจุบัน และตอบสนอง ความต้องการของผู้มีส่วนได้ส่วนเสีย โดยขับเคลื่อนโครงการ/กิจกรรมการป้องกันการทุจริต และการไม่ปฏิบัติตามกฎระเบียบ ฯ ผ่านช่องทางการสื่อสารทั้งภายในและภายนอก เพื่อพัฒนาการให้บริการที่ทันสมัยและตอบสนองความต้องการของผู้ใช้น้ำอย่างมีประสิทธิภาพ ทั้งยังส่งผลต่อการประเมินคุณธรรมและความโปร่งใสใน การดำเนินงานของหน่วยงานภาครัฐ (ITA) เป็นต้น

ทั้งนี้ กปภ. ได้นำนโยบาย GRC บริหารความเสี่ยงไปสู่การปฏิบัติอย่างเป็นรูปธรรม โดยยึดหลักการจัดการความเสี่ยงสอดคล้องกับมาตรฐานสากล สนับสนุนให้เกิดการสร้างบรรยากาศและวัฒนธรรม ด้านความเสี่ยง บูรณาการเชิงข้อมูลด้วยระบบเทคโนโลยีดิจิทัล ทั้งรวบรวมเป็นฐานข้อมูล การแจ้งเตือน การรายงานกับผู้บริหารและพนักงานทุกระดับ เพื่อให้เกิดการจัดการความเสี่ยงอย่างมีประสิทธิภาพ สามารถลดระดับความรุนแรง และสร้างมูลค่าเพิ่มให้เกิดกับผู้มีส่วนได้ส่วนเสียทุกกลุ่ม